Arm Holdings ธุรกิจกล่องดวงใจของ HUAWEI
“บริษัทเราจะยกเลิกใบอนุญาตทางเทคโนโลยีกับ Huawei..”  เรื่องราวดังกล่าวถูกแถลงอย่างเป็นทางการโดยบริษัท Arm Holdings  บริษัทเทคโนโลยีสัญชาติอังกฤษ หนึ่งในเจ้าของลิขสิทธิ์ CPU ยักษ์ใหญ่ของโลก  บริษัทนี้คือใคร ทำไมคนไทยไม่ค่อยคุ้นชื่อ แต่สำหรับ Huawei แล้ว เรื่องนี้เหมือนมีอะไรมากระแทก “กล่องดวงใจ” ของตนเอง  ปัจจุบัน บริษัท Arm Holdings ถูกซื้อกิจการไปโดย SoftBank บริษัทยักษ์ใหญ่จากประเทศญี่ปุ่น ด้วยมูลค่าสูงระดับ 1 ล้านล้านบาท ในปี 2016  SoftBank มีเจ้าของคือ มาซาโยชิ ซัน คนเกาหลีที่เติบโตในญี่ปุ่น  แล้ว มาซาโยชิ ซัน เห็นอะไรใน Arm Holdings? ลงทุนแมนจะเล่าให้ฟัง
23 พ.ค. 2562

Arm Holdings ธุรกิจกล่องดวงใจของ HUAWEI / โดย ลงทุนแมน
“บริษัทเราจะยกเลิกใบอนุญาตทางเทคโนโลยีกับ Huawei..”
เรื่องราวดังกล่าวถูกแถลงอย่างเป็นทางการโดยบริษัท Arm Holdings 
บริษัทเทคโนโลยีสัญชาติอังกฤษ หนึ่งในเจ้าของลิขสิทธิ์ CPU ยักษ์ใหญ่ของโลก
บริษัทนี้คือใคร ทำไมคนไทยไม่ค่อยคุ้นชื่อ
แต่สำหรับ Huawei แล้ว
เรื่องนี้เหมือนมีอะไรมากระแทก “กล่องดวงใจ” ของตนเอง
ปัจจุบัน บริษัท Arm Holdings ถูกซื้อกิจการไปโดย SoftBank
บริษัทยักษ์ใหญ่จากประเทศญี่ปุ่น ด้วยมูลค่าสูงระดับ 1 ล้านล้านบาท ในปี 2016
ตัวเลขดังกล่าวถือเป็นหนึ่งในการเข้าซื้อธุรกิจเทคโนโลยีจากยุโรป
ที่มีมูลค่ามากสุดในประวัติศาสตร์โลก
และรู้หรือไม่ว่า SoftBank เป็นผู้ถือหุ้นใหญ่สุดใน Alibaba ไม่ใช่ แจ็ก หม่า ที่เราคุ้นหูกัน
SoftBank มีเจ้าของคือ มาซาโยชิ ซัน คนเกาหลีที่เติบโตในญี่ปุ่น
ดูเหมือนเรื่องราวเหล่านี้จะสลับซับซ้อน มีทั้ง ญี่ปุ่น จีน เกาหลี อังกฤษ อเมริกัน
แต่เรื่องนี้สะท้อนออกมาได้ดีว่า
ตอนนี้โลกเราเล็กลงเรื่อยๆ
ไม่ว่าประเทศไหนทำอะไรก็ตาม หลีกเลี่ยงไม่ได้ที่จะกระทบอีกประเทศหนึ่งเสมอ
แล้ว มาซาโยชิ ซัน เห็นอะไรใน Arm Holdings?
ลงทุนแมนจะเล่าให้ฟัง
ก่อนอื่นมาทำความเข้าใจกับธุรกิจ Arm Holdings กันก่อน
อธิบายอย่างง่ายๆ ก็คือ..
Arm Holdings ทำธุรกิจผลิตลิขสิทธิ์ทางเทคโนโลยี
จากนั้นจะนำไปขายให้กับบริษัทที่ต้องการทั่วโลก
บริษัทที่มีใบอนุญาตก็สามารถนำไปต่อยอดเป็นชิ้นส่วนของตัวเอง
โดยลิขสิทธิ์ของ Arm Holdings ก็มีตั้งแต่..
เทคโนโลยีเครือข่าย
เทคโนโลยีช่วยเหลือการขับขี่
เทคโนโลยีอุปกรณ์ IoT
และ ที่ใหญ่ที่สุดก็คือ เทคโนโลยี CPU บนสมาร์ตโฟน
ใหญ่ขนาดที่สมาร์ตโฟนที่มี CPU ทุกๆ 100 เครื่อง 
จะมีโครงสร้างการออกแบบมาจาก Arm Holdings 90 เครื่อง..
ลูกค้าก็เรียกได้ว่าเกือบทั้งตลาด 
ตั้งแต่ Apple, HTC, Nokia, Ericsson, Samsung และ Huawei
ผลประกอบการบริษัท Arm Holdings
ปี 2016 รายได้ 54,000 ล้านบาท
ปี 2017 รายได้ 58,600 ล้านบาท
ปี 2018 รายได้ 59,000 ล้านบาท
โดยรายได้ของ Arm Holdings จะมาจากค่าลิขสิทธิ์ และค่าธรรมเนียม นั่นเอง
เมื่อ Arm Holdings สำคัญขนาดนี้ แต่มาประกาศยกเลิกความร่วมมือกับ Huawei ทำให้เห็นว่า Huawei กำลังเจอศึกหนัก..
ถึงแม้ว่าปัจจุบัน Huawei มีใบอนุญาต ARMv8 สำหรับใช้ในสมาร์ตโฟนอยู่ในมือ
แต่การจะต่อยอดเพื่อพัฒนาชิปเช็ตประมวลผลในอนาคตเป็นเรื่องที่ท้าทายมาก
สร้างเลียนแบบก็ไม่ได้
คิดเองก็ไม่รู้ว่าจะประสบความสำเร็จขนาดไหน
ถ้าหยุดพัฒนาก็จะต่อสู้กับคนอื่นได้ยาก
แล้วเรื่องนี้กระทบกับ Huawei มากขนาดไหน? ลองมาดูโครงสร้างรายได้ของ Huawei กัน
ปัจจุบัน Huawei มีรายได้จาก..
ธุรกิจสินค้ามือถือ อุปกรณ์ IT 48.4% 
ธุรกิจเครือข่าย 40.8%
ธุรกิจองค์กร 10.8%
จากตัวเลขดังกล่าว ก็ทำให้เห็นว่าการยกเลิกใบอนุญาตของ Arm Holdings ในครั้งนี้
ถือเป็นหนึ่งในการทำลายธุรกิจ Huawei เต็มๆ
เรื่องนี้เป็นกรณีศึกษาให้เราได้อย่างดี
สงครามในยุคปัจจุบัน
ไม่ได้เกิดจากการนำทหารมายิงกัน เพื่อให้ครอบครองดินแดนมากที่สุด
แต่กลับกลายเป็น
การสู้กันเพื่อให้ได้ครอบครอง ความเป็นหนึ่งด้านเทคโนโลยี
สุดท้ายเราคงเดาได้ยาก ว่ามันจะจบลงแบบไหน
แต่สิ่งที่รู้คือ
โลกจะไม่มีวันย้อนกลับไปเหมือนยุคเก่า
และ สงครามในรูปแบบใหม่นี้ ได้เริ่มขึ้นแล้ว..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------